《武昌别鲁侍仪舍人文浚》
明代·孙蕡

啧啧复啧啧，人生交契真罕得。我居翰苑君仪曹，几载相闻不相识。

君名早已播南衢，出入金门早奏书。不谓同乘建业水，还来共食武昌鱼。

武昌鱼肥春酒好，竟日流连得倾倒。黄鹤楼头叶乱飞，金沙洲上秋将老。

狂歌浪谑清致同，看君更有古人风。才如关西杨伯起，性似城东陈孟公。

相亲未几还分手，可怜新知乐未久。君随征雁入巴陵，我挂云帆溯川口。

归期去去各凄然，今夕星河各一天。秋晚还期来促膝，与君同赋远游篇。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。